Др (комедија у четири чина)/52
XXI

ДР РАЈСЕР, МАРИЦА, ПРЕЂАШЊИ 

РАЈСЕР (уводи га Марица): Добар дан! 
ЖИВОТА: Господе Боже, и овај! Само ми је још он требао! 
РАЈСЕР (прилази Благоју): Ја сам дошао, господине, да вам саопштим... 
ЖИВОТА (Рајсеру): Ама, докле ћете, побогу, човече, да се мувате по Београду, што не идете већ једном у Атину? 
РАЈСЕР (увређено): Молим?  
ВЕЛИМИР (Животи): Али, господине, таквим тоном се не говори са господином професором! 
ЖИВОТА: Ја не знам швајцарски тон. 
ГЂА СПАСОЈЕВИЋ И ГЂА ПРОТИЋ (Рајсеру): Ми дубоко жалимо, господине професоре, што нисте удостојили посетом синонћно предавање које је одржао ваш ученик. 
ЖИВОТА (дрекне): Ама, умукните већ једанпут, ви, обданиште број девет! 
ГЂА СПАСОЈЕВИЋ И ГЂА ПРОТИЋ (дубоко увређене): Но, јесте ли чули, ово је већ сувише! 
МИЛОРАД (отргне се од Славке и потегне јастуком те погоди по глави једну од ових госпођа. Општи врисак и велико узбуђење. Велимир се живо објашњава са др Рајсером, Благоје са госпођама Спасојевићком и Протићком, Милорад са Маром, а Славка теши Клару) 
ЖИВОТА: Пепика, несрећни Пепика, видиш ли сад бар својим рођеним очима шта си направио од моје куће!  

ЗАВЕСА 

Др (комедија у четири чина)